b'\n_START_ARTICLE_\nBudjonovka\n_START_PARAGRAPH_\nBudjonovka (p\xc3\xa5 russisk \xd0\x91\xd1\x83\xd0\xb4\xd1\x91\xd0\xbd\xd0\xbe\xd0\xb2\xd0\xba\xd0\xb0, \xc2\xabBudjonnyj-lue\xc2\xbb), ogs\xc3\xa5 skrevet budenovka og kalt bogatyrka (\xd0\xb1\xd0\xbe\xd0\xb3\xd0\xb0\xd1\x82\xd1\x8b\xd1\x80\xd0\xba\xd0\xb0, \xc2\xabbogatyr-lue\xc2\xbb),  frunzenka (\xd1\x84\xd1\x80\xd1\x83\xd0\xbd\xd0\xb7\xd0\xb5\xd0\xb2\xd0\xba\xd0\xb0, \xc2\xabFrunze-lue\xc2\xbb) og sjlem sukonnyj (\xd1\x88\xd0\xbb\xd0\xb5\xd0\xbc \xd1\x81\xd1\x83\xd0\xba\xd0\xbe\xd0\xbd\xd0\xbd\xd1\x8b\xd0\xb9), \xc2\xabhjelm av tekstil\xc2\xbb, eventuelt bare sjlem, er en type hodeplagg som var uniformslue i Den r\xc3\xb8de arm\xc3\xa9 fra 1919 til 1940-tallet. Lua var sydd av stoff, hadde karakteristisk topp, liten lueskygge og en bred oppbrett som kunne felles ned som klaffer over \xc3\xb8rene og nakken og festes under haka med knapper . _NEWLINE_Den spisse budjonovkaen, med nakkeklaffen oppbrettet eller nedfelt, ble en karakteristisk \xc2\xabrevolusjonslue\xc2\xbb for de sovjetiske troppene i mellomkrigstida, s\xc3\xa6rlig under den russiske borgerkrigen fram til 1922. Lua forekommer ofte som kjenntegn for Den r\xc3\xb8de arm\xc3\xa9 i filmer og karikaturtegninger fra denne tida.\n_START_SECTION_\nTatt i bruk i 1919\n_START_PARAGRAPH_\nBudjonovka ble innf\xc3\xb8rt for den kommunistiske arbeider- og bondeh\xc3\xa6ren i 1918 da denne trengte en standardisert uniform. Lua ble tatt i bruk \xc3\xa5ret etter. _NEWLINE_Opprinnelig hadde soldatene i Den r\xc3\xb8de arm\xc3\xa9 bare b\xc3\xa5ret r\xc3\xb8dt armbind med svart p\xc3\xa5skrift som felles kjennetegn. Kommunistenes nye uniformer skulle skille seg fra tsarveldets gamle klesdrakter med blant annet rund skyggelue (h\xc3\xb8ylue). Allerede i 1910 hadde kunstmaleren Viktor Vasnetsov f\xc3\xa5tt i oppdrag \xc3\xa5 tegne en ny uniform til den russiske h\xc3\xa6ren. Han utviklet da en drakt inspirert av historiske forbilder, blant annet en hjelmtype kjent fra Kievriket. Dette var en topplueformet krigerhjelm med nakkebrynje som Vasnetsov avbildet i maleriet \xc2\xabDe tre bogatyrene\xc2\xbb fra 1898 og ble forbundet med legendariske krigerhelter. Vasnetsovs nye uniformslue bogatyrka, \xc2\xabbogatyrlue\xc2\xbb, ble satt i produksjon under f\xc3\xb8rste verdenskrig, men ikke tatt i bruk av h\xc3\xa6ren. Dermed overtok kommunistene luetypen, som fikk kallenavnet budjonovka etter Semjon Budjonnyj.\n_START_SECTION_\nFarger og merker\n_START_PARAGRAPH_\nLuene ble vanligvis sydd av grovt khakistoff, enten av lysere bomull eller varmere ull. Fargen var vanligvis gr\xc3\xb8nn, men kunne ogs\xc3\xa5 v\xc3\xa6re nyanser av gr\xc3\xa5, svart eller bl\xc3\xa5. En sommermodell i lysere khaki manglet \xc3\xb8reklaffene men hadde en liten \xc2\xabnakkeskygge\xc2\xbb tilsvarende den foran. _NEWLINE_Kommunistpartiets femtakkede stjerne ble brukt som luemerke. Den r\xc3\xb8de stjernekokarden ble fastsatt i 1918. P\xc3\xa5 denne store stjerna kunne det b\xc3\xa6res en mindre r\xc3\xb8d stjerne med hammer og plog, seinere hammer og sigd. Den store stjernekokarden, og besetningene p\xc3\xa5 uniformen ellers, var i v\xc3\xa5penfargen til de ulike v\xc3\xa5pengreinene: h\xc3\xa6ren brukte bringeb\xc3\xa6rr\xc3\xb8dt, artilleriet oransje, kavaleriet mellombl\xc3\xa5tt, ingeni\xc3\xb8rtroppene svart og flyv\xc3\xa5penet lysebl\xc3\xa5tt.\n_START_SECTION_\nAvl\xc3\xb8st i 1935\n_START_PARAGRAPH_\nDen h\xc3\xb8ye uniformslua ble byttet ut med en lavere, mer praktisk variant i 1927. I 1935 ble den avl\xc3\xb8st av pilotka, Den r\xc3\xb8de arm\xc3\xa9s velkjente b\xc3\xa5tlue. Budjonovka ble imidlertid fortsatt beholdt som vinterlue, men erstattet av usjanka, en varmere russisk pelslue med \xc3\xb8reklaffer, etter vinterkrigen 1939-1940. Budjonovka-lua ble seinere delvis brukt av kadetter og d\xc3\xa5rlig utstyrte enkeltsoldater.\n_START_SECTION_\nNavn\n_START_PARAGRAPH_\nLuetypen ble opprinnelig kalt bogatyrka (\xd0\xb1\xd0\xbe\xd0\xb3\xd0\xb0\xd1\x82\xd1\x8b\xd1\x80\xd0\xba\xd0\xb0), \xc2\xabbogatyr-lue\xc2\xbb. Det offisielle navnet p\xc3\xa5 hodeplagget var imidlertid sjlem sukonnyj (\xd1\x88\xd0\xbb\xd0\xb5\xd0\xbc \xd1\x81\xd1\x83\xd0\xba\xd0\xbe\xd0\xbd\xd0\xbd\xd1\x8b\xd0\xb9), \xc2\xabt\xc3\xb8yhjelm\xc2\xbb. Betegnelsen budjonovka var et popul\xc3\xa6rt kallenavn etter kavalerioffiseren Semjon Budjonnyj (1883\xe2\x80\x931973), men lua ble ogs\xc3\xa5 kalt frunzenka (\xd1\x84\xd1\x80\xd1\x83\xd0\xbd\xd0\xb7\xd0\xb5\xd0\xb2\xd0\xba\xd0\xb0) etter revolusjonslederen Mikhail Frunze (1885\xe2\x80\x931925).'